贈李廷吉知縣
作者：王之道
朝代：宋

paragraphs: 李侯入境憐焦枯，指麾屏翳如家奴。
坐令大旱變霖雨，一時凋瘵歌巖夫。
我思東坡不可見，夜諷新詩還撚鬚。
慶源老人骨已朽，愛民似子當今無。
稻田上下水聲接，農家凖擬相攜壺。
南鄰敗屋欹欲倒，君來往往人争扶。
流離復合燕相賀，向人競欲嘲解襦。
吏民莫恠吾面瘠，耄倪艱食方饑癯。
政聲不必家置喙，自然和氣成歡呼。
何當相聚飲一斗，高吟大笑臨卭壚。